# Anexa VIII – Măsuri de informare și publicitate

Se vor realiza în conformitate cu prevederile:

* + - * + REGULAMENTULUI (UE) NR. 1303/2013 AL PARLAMENTULUI EUROPEAN ȘI AL CONSILIULUI din 17 decembrie 2013, de stabilire a unor dispoziții comune privind Fondul european de dezvoltare regională, Fondul social european, Fondul de coeziune, Fondul european agricol pentru dezvoltare rurală și Fondul european pentru pescuit și afaceri maritime, precum și de stabilire a unor dispoziții generale privind Fondul european de dezvoltare regională, Fondul social european, Fondul de coeziune și Fondul european pentru pescuit și afaceri maritime și de abrogare a Regulamentului (CE) nr. 1083/2006 al Consiliului, precum şi cu prevederile
        + REGULAMENTULUI (UE) NR. 1301/2013 AL PARLAMENTULUI EUROPEAN ȘI AL CONSILIULUI din 17 decembrie 2013, privind Fondul european de dezvoltare regională și dispozițiile specifice aplicabile obiectivului referitor la investițiile pentru creștere economică și locuri de muncă și de abrogare a Regulamentului (CE) nr. 1080/2006,
        + REGULAMENTULUI (UE) NR.821/2014 AL COMISIEI din 28 iulie 2014, de stabilire a normelor de aplicare a Regulamentului (UE) nr. 1303/2013 al Parlamentului European şi al Consiliului în ceea ce priveşte modalităţile detaliate de transfer şi de gestionare a contribuţiilor programelor, raportarea cu privire la instrumentele financiare, caracteristicile tehnice ale măsurilor de informare şi de comunicare pentru operaţiuni, precum şi sistemul pentru înregistrarea şi stocarea datelor.

Acceptarea finanţării conduce la acceptarea de către Partener a introducerii pe lista partenerilor în conformitate cu prevederile art. 115 din Regulamentul 1303/2013.

**SECTIUNEA I. Reguli generale – cerinţe pentru toate proiectele**

* + 1. Partenerii sunt responsabili pentru implementarea activităţilor de informare şi comunicare în legătură cu asistenţa financiară nerambursabilă obţinută prin Programul Operaţional Regional 2014-2020, în conformitate cu cele declarate în cererea de finanţare.
    2. Neîndeplinirea acestor obligaţii are drept consecinţă pierderea fondurilor alocate pentru informare şi comunicare, precum şi aplicarea unor sancţiuni.
    3. Partenerul este de acord ca, odată cu acceptarea finanţării, următoarele date să fie publicate, electronic sau în orice alt mod: denumirea partenerului, titlul proiectului, rezumatul proiectului, datele de începere şi de finalizare ale proiectului, valoarea totală a proiectului, inclusiv finanţarea nerambursabilă, codul poştal al locului unde se implementează proiectul sau o altă informaţie corespunzătoare care să indice localizarea.
    4. Partenerii sunt obligaţi să utilizeze, pentru toate materialele de informare şi publicitate realizate în cadrul proiectelor finanţate prin Programul Operaţional Regional 2014-2020, indicaţiile tehnice din Manualul de Identitate Vizuală a POR 2014-2020 în vigoare.
    5. Partenerii au obligaţia să transmită către OI pentru avizare toate materialele de informare şi publicitate elaborate în vederea implementării măsurilor de informare şi publicitate asumate prin proiect, cu cel puţin 15 zile lucrătoare înainte de lansarea şi utilizarea acestora.
    6. Partenerii au obligaţia să deţină un dosar (în format tipărit şi/sau electronic) în care vor fi înregistrate toate documentele şi materialele de informare şi comunicare elaborate.
    7. Partenerii au obligaţia să pună la dispoziţia AM/ OI POR, la solicitarea acestora, date şi informaţii (inclusiv fotografii) despre proiecte şi stadiul lor de implementare, în vederea asigurării transparenţei utilizării fondurilor.
    8. Pe toate materialele de informare şi comunicare, sigla Uniunii Europene va avea cel puţin aceeaşi dimensiune, măsurată în înălţime sau lăţime, ca cea mai mare dintre celelalte sigle.
    9. Denumirea completă a Programului Operaţional Regional este Regio – Programul Operațional Regional. Denumirea scurtă este Regio. Ambele variante de utilizare a numelui sunt corecte și pot fi folosite alternativ, pentru diversitate lexicală. Utilizarea corectă a denumirii programului, fie în varianta completă, fie în cea scurtă, este obligatorie pe toate materialele publicitare, ca o condiție esențială pentru dezvoltarea unui brand puternic.
    10. Pe site-ul internet al partenerului, în cazul în care există un astfel de site, se va publica o scurtă descriere a proiectului, care va conține: titlul proiectului, denumirea beneficiarului, scopul proiectului, obiectivele specifice, rezultatele, data de începere, perioada de implementare, valoarea totală – defalcată în contribuţia UE şi contribuţia naţională. De asemenea, va fi inclus un link către site-ul web al Instrumentelor Structurale în România, www.fonduri-ue.ro, însoţit de textul: “Pentru informaţii detaliate despre celelalte programe cofinanţate de Uniunea Europeană, vă invităm să vizitaţi www.fonduri-ue.ro. (textul reprezentând un link la adresa web (URL): http://www.fonduri-ue.ro), precum şi către site-ul web al Programului Operaţional Regional 2014-2020, www.inforegio.ro și pagina de Facebook a programului (facebook.com/inforegio.ro), către care se va face link. Detalii privind elementele obligatorii de identitate vizuală se regăsesc în Manualul de Identitate Vizuală a Regio 2014-2020, în vigoare.
    11. Partenerul este obligat să asigure o informare transparentă şi corectă a mass-media asupra proiectului finanţat prin Programul Operaţional Regional 2014-2020. Astfel, la începutul şi la finalizarea proiectului, va trebui să publice un comunicat/ anunţ de presă, într-o publicație generalistă online, cu trimitere din homepage într-o altă pagină. Portalul selectat trebuie să aibă un conținut de știri generaliste și/sau economice, de interes pentru comunitate. Comunicatul/ anunțul de presă va rămâne postat minimum 3 zile. Acest portal va avea minimum 3.000 de vizitatori unici pe lună (se va lua în calcul luna dinaintea publicării anunțului/ comunicatului ce are în vedere promovarea proiectului). Numărul de vizitatori unici poate fi identificat printr-una dintre modalitățile următoare: a) o declarație a reprezentantului legal al publicației online cu privire la numărul vizitatorilor unici; b) situația care se generează prin activarea butonului TRAFIC RANKING (trafic.ro) din care reiese numărul de vizitatori unici; c) situaţii elaborate de instituţii specializate (SATI etc.) din care reiese numărul de vizitatori unici. Informaţiile şi elementele grafice obligatorii pentru comunicatul/anunţul de presă sunt: sigla Uniunii Europene, inclusiv textul Fondul European de Dezvoltare Regională, sigla Guvernului României, sigla Programului Operaţional Regional 2014-2020 şi sloganul „Călătoria continuă” , sigla Instrumentelor Structurale în România, numele proiectului, numele partenerului, obiectivele proiectului (pe scurt), valoarea totală a proiectului, inclusiv finanţarea nerambursabilă, data începerii şi finalizării proiectului şi codul MySMIS al acestuia, iar în partea de jos: pagina de internet a programului - [www.inforegio.ro](http://www.inforegio.ro), pagina de Facebook a programului (facebook.com/inforegio.ro), disclaimer-ul: „Conținutul acestui material nu reprezintă în mod obligatoriu poziția oficială a Uniunii Europene sau a Guvernului României” și textul „Investim în viitorul tău! Proiect cofinanțat din Fondul European de Dezvoltare Regională prin Programul Operaţional Regional 2014-2020”. În plus, în partea de sus, se vor trece data şi titlul comunicatului/anunţului de presă, iar în partea de jos, datele de contact. Comunicatul/ anunțul de presă dat publicității la finalizarea proiectului va conține obligatoriu cel puțin următoarele informații: numele proiectului/investiţiei, beneficiarul, obiectivele și rezultatele proiectului, valoarea proiectului, cu evidențierea contribuției din FEDR, precum și codul MySMIS al proiectului. De asemenea, acest material distribuit în mass media va conţine şi informaţii despre impactul investiției la nivelul localităţii/regiunii (ex. crearea de locuri de muncă, protecţia consumatorului, creşterea calităţii serviciilor publice etc).
    12. Partenerii vor face dovada apariţiei anunţurilor/ comunicatelor livrate către mass media online pe care le-au selectat conform cerințelor de la paragraful (12), prin printscreen la pagina web a publicației online unde s-a publicat, astfel încât să fie vizibil textul ştirii/ anunţului, numele publicației/publicațiilor online şi data apariţiei. Aceste printscreen-uri vor fi arhivate în dosarul menționat la paragraful (5).
    13. *Dacă este cazul*, Pentru activitatea de promovare a transportului public local de călători, partenerul poate realiza următoarele materiale de informare şi comunicare, cu respectarea tuturor condiţiilor şi a specificaţiilor din Manualul de Identitate Vizuală a Regio 2014-2020 în vigoare: afișe, bannere, spoturi audio și video (inclusiv difuzarea acestora), broşuri, pliante, hărţi cu trasee de transport public.

**SECTIUNEA II. Reguli specifice pentru proiecte de achiziţii de bunuri**

**II.1 Reguli aplicabile în perioada de implementare a proiectului**

* + 1. Pentru proiectele de achiziţie de bunuri a căror finanţare publică depăşeşte 500.000 euro, va fi instalat un panou temporar cu dimensiunile: l 0,8 m x h 0,5 m. Acest panou va fi instalat la sediul partenerului care a achiziţionat bunurile, de preferat la intrarea principală în clădire, în maximum 30 zile lucrătoare de la semnarea contractului de achiziţie de bunuri.
    2. Panourile trebuie confecţionate dintr-un material rezistent la intemperii. Dacă panourile se deteriorează din cauza unor factori externi (ex. condiții meteo, vandalism), partenerul va trebui să le refacă în maximum 15 zile lucrătoare.
    3. Panoul trebuie să includă obligatoriu următoarele informaţii:
       - logo-ul Uniunii Europene şi cuvintele: “Uniunea Europeană”, fără abrevieri, însoţit de textul Fondul European de Dezvoltare Regională ;
       - logo-ul Guvernului României;
       - logo-ul Programului Operaţional Regional 2014-2020 şi sloganul „Călătoria continuă”;
       - logo-ul partenerului
       - logo-ul Instrumentelor Structurale;
       - numele proiectului;
       - numele beneficiarului;
       - obiectivul proiectului (dacă obiectivul proiectului are un text foarte lung, se va face un rezumat al acestuia care să aibă circa 80-100 de caractere);
       - valoarea totală a proiectului, din care pentru respectivul partener .... (doar dacă sunt mai mulți parteneri în proiect);
       - valoarea contribuţiei comunitare a proiectului, din care pentru respectivul partener .... (doar dacă sunt mai mulți parteneri în proiect);
       - termenul de finalizare, conform ordinului de finanţare;
       - textul: “Investim în viitorul tău! Proiect cofinanțat din Fondul European de Dezvoltare Regională prin Programul Operaţional Regional 2014-2020”.
    4. Denumirea proiectului, obiectivul principal al acestuia, sigla UE împreună cu numele Fondului European de Dezvoltare Regională trebuie să ocupe cel puţin 25% din panoul respectiv.
    5. Panourile vor fi înlocuite cu plăci permanente cel târziu după 3 luni de la terminarea proiectului.

**II.2 Reguli aplicabile după încheierea proiectului**

* + 1. Partenerii proiectelor de achiziţii de bunuri, indiferent de valoarea contribuţiei publice a acestora, sunt obligaţi ca, nu mai târziu de 3 luni de la încheierea proiectului, să monteze plăci permanente prin care se vor face cunoscute acţiunile Uniunii Europene.
    2. Informaţiile care trebuie incluse obligatoriu pe o placă permanentă sunt:
       - logo-ul Uniunii Europene şi cuvintele: “Uniunea Europeană”, fără abrevieri, însoţit de textul Fondul European de Dezvoltare Regională;
       - logo-ul Guvernului României;
       - logo-ul Programului Operaţional Regional 2014-2020 şi sloganul „Călătoria continuă”;
       - logo-ul Instrumentelor Structurale;
       - numele proiectului;
       - obiectivul proiectului (dacă obiectivul proiectului are un text foarte lung, se va face un rezumat al acestuia care să aibă circa 80-100 de caractere);
       - numele beneficiarului;
       - logo-ul partenerului;
       - textul “Investim în viitorul tău! Proiect cofinanțat din Fondul European de Dezvoltare Regională prin Programul Operaţional Regional 2014-2020”.
    3. Denumirea proiectului, obiectivul principal al acestuia (sumar/pe scurt), sigla UE împreună cu numele Fondului European de Dezvoltare Regională trebuie să ocupe cel puţin 25% din panoul respectiv.
    4. Plăcile permanente vor fi instalate într-un loc vizibil la sediul partenerului pentru care s-a realizat achiziția. Se va identifica cel mai potrivit amplasament, în ceea ce priveşte vizibilitatea şi în conformitate cu reglementările din România.
    5. Placa permanentă va avea o dimensiuni minime de 80 cm x 50 cm şi va fi instalată la sediul partenerului care a achiziţionat bunurile, într-un loc vizibil, respectiv intrarea principală în clădire.
    6. Plăcile permanente vor rămâne instalate la locul implementării proiectului pe o perioadă de 5 ani de la data închiderii oficiale a Programului Operaţional Regional 2014 - 2020.

**II.3 Autocolante şi plăcuţe**

* + 1. Pentru informarea publicului cu privire la faptul că mjloacele de transport public/echipamentele specifice au fost achiziţionate în cadrul unui proiect cofinanţat de Uniunea Europeană, vor fi folosite autocolante sau plăcuţe. Acestea se vor aplica pe bunurile achiziționate în cadrul proiectului, dacă bunurile respective au o valoare de achiziție mai mare sau egală cu 25.000 lei şi o durată de viaţă mai mare de 1 an.
    2. Autocolantele şi plăcuţele vor fi aplicate pe partea cea mai vizibilă, pentru public, a mijloacelor de transport public/echipamentelor specifice.
    3. Autocolantele și plăcuțele vor avea două dimensiuni minim acceptate, respectiv:
       - 300 x 300 mm, pentru autovehicule și echipamente. Elementele obligatorii pentru aceste autocolante sunt: sigla Uniunii Europene împreună cu textul Fondul European de Dezvoltare Regională, sigla Guvernului României, sigla Programului Operațional Regional 2014-2020 și sloganul „Călătoria continuă” și sigla Instrumentelor Structurale 2014-2020, un titlu scurt al proiectului în cadrul căruia a fost achiziționat echipamentul respectiv, textul Investim în viitorul tău! Proiect cofinanțat din Fondul European de Dezvoltare Regională prin Programul Operaţional Regional 2014-2020, pagina de internet a programului - [www.inforegio.ro](http://www.inforegio.ro) și pagina de Facebook a programului (facebook.com/inforegio.ro) .
       - 100 x 100 mm, pe restul echipamentelor a căror valoare depășește 25.000 lei și au durata de viaţă mai mare de 1 an. Elemente obligatorii pentru aceste autocolante sunt: sigla Uniunii Europene împreună cu textul Fondul European de Dezvoltare Regională, sigla Guvernului României, sigla Programului Operațional Regional 2014-2020 şi sloganul „Călătoria continuă”, sigla Instrumentelor Structurale 2014-2020, textul „Investim în viitorul tău! Proiect cofinanțat din Fondul European de Dezvoltare Regională prin Programul Operaţional Regional 2014-2020”, pagina de internet a programului - [www.inforegio.ro](http://www.inforegio.ro) și pagina de Facebook a programului (facebook.com/inforegio.ro).
    4. Autocolantele vor fi confecționate dintr-un material rezistent, plastifiat.
    5. Pentru mijloacele de transport se recomandă utilizarea plăcuțelor metalice, conform descrierii de la art 14 lit.a.
    6. Pentru orice situație care nu a fost prevăzută în această anexă sau în Manualul de Identitate Vizuală a Regio 2014-2020 în vigoare, se va solicita aprobarea Organismului Intermediar relevant. Orice alte măsuri de informare și comunicare realizate de către parteneri se pot finanța din cheltuieli eligibile/ neeligibile în conformitate cu prevederile ghidului specific. Din punct de vedere tehnic, realizarea acestor materiale va respecta prevederile Manualului de Identitate Vizuală a Regio 2014-2020 în vigoare.